Ich, Cuͤnrat Fellenberg, dise zitt undervogt zuͦ Sur, bekenne mich mit dism̄ brieff, das ich uff
den tag sines datums zuͦ Sur angewonlicher richtstat offennlich zuͦ gericht gesessen bin anstatt
unnd innamē miner gnädign̄ herrē von Bern unnd von sunder bevelens wegn̄ des edlen,
vesten juncker Jacobs vom Stein, die zitt obgervogt der graffschafft Laͤnntzburg, mines liebn̄ herren.
kamend für mich ingericht Ruͦdolff Müller, jartzit knecht zuͦ Küngsfeldn̄, ✳ innamen der geistlichē
frowē, ✳ frow Anna Segesserin, die zitt jartzit frow ✳ des gotzhuses zuͦ Kùngsfeldn̄, als cleger an
einem ✳ und Ruͦdi Buchsser von Sur, ✳ verantwurter, anderteils. ✳ unnd liessz gemelter Ruͦdolff Müller
von wegen des vorgemelten jartzit amptz reden ✳ durch sinen erloupten fürsprechē, ✳ wie dan der
erstgemelt Ruͤdi Buchsser ✳ unnd vor im ✳ sin altforderē, die Buchsser, dem gedachten jartzit ampt
ob den achtzig jaren ✳ alle jar jaͤrlich gezinsset habn̄ dry mütt kernen, ein mütt roggn̄, zwen
mütt haber, ✳ drü huͤner, ✳ usgenomē disers jar ✳ habe er nitt gezinsset, ✳ begaͤre, ✳ das gedachter Ruͤdi
Buchsser ✳ semlich zinssz genamptem jàrzit ampt welle usrichtn̄, ✳ wc er aber solichs nitt vermeinte
zethuͦnd, ✳ begaͤrte der genampt jàrtzit knecht ✳ darumb glouplichen schin, ✳ brieff ✳ unnd roͤdell,
darzuͦ dienend ✳ zuͦ erzoͤugn̄, ✳ hofft im soͤtte ✳ selichs nachgelassen ✳ unnd erkant werdn̄ unnd satzt
das zuͤ recht₎. ✳ darwider liessz gemelter Ruͤdi Buchsser mit sinem fürsprechē antwurtn̄: ✳ er were
an red unnd bekantlich, das er solich zinssz, ✳ wie der jàrtzit knecht gemeldet hette, ✳ geben habe.
er habe aber kurzlich under anderen sinen brieffē ✳ ein brieff gefunden, ✳ wie sin altforderen ✳ von
juncker Hugen von Hege ✳ haben den hoff erkoufft ✳ für fry, ledig eigen, ✳ glichformig einē semlichē
zinssz. ✳ darumb er hoffte dem jarzit ampt zuͦ Küngsfeldn̄ nüt schuldig ze sind, ✳ mit begaͤr, ✳ im
darumb sine brieff òch zuͦverhoͤrē, ✳ unnd satzt darumb òch zuͦ recht. also nach clag, antwurt,
red, ✳ widerred, ✳ òch verhoͤrung brieff unnd roͤdel, ✳ alles gnuͦgsamlich, ✳ da fand der genampt
Ruͤdi Buchsser an rât, ✳ das er ✳ gedachtem jàrtzit ampt ✳ sin zinssz ✳ unbillich vor hielte. ✳ und batt gedachter Buchsser ✳ den genampten jàrtzit knecht, ✳ das er im den costen nach lassē wètte, ✳ er hinfür
den zinssz usrichtn̄, ✳ wie dan er unnd sine forderē selichen alwegen gebn̄ hetten, ✳ dan ✳ er waͤre also
daruff gewisen ✳ unnd geraten. ✳ uff semlich erbieten unnd bekantnus Ruͤdi Buchssers nam
der from unnd vest juncker Hans Arnold Segensser, schulths̄ zuͦ Arow, ✳ und mit im der
fürnaͤm unnd wise Cuͦnrat Rager, ✳ alter hoffmeister zuͦ Küngsfeldn̄, sich gwaltz an ✳ umb den
costen, ✳ doch also das umb seliche bekantnus Ruͤdi Buchssers ✳ unnd òch den ergangnen gerichtzhandel, ✳ hievor gemeldet, ✳ zuͦ handen des jàrtzit amptz ✳ ein versiglet urkünd soͤtte gebn̄, ✳ das
òch uff sinen costen ✳ zuͦ gebn̄ erkant ✳ unnd von dem Buchsser nach gelassen ward. unnd sind hieby richter unnd urteilsprecher gsin: Uͤlli Suter, ✳ Uͤlli Tintiker, ✳ Werna Jaͤgi, Ruͦtschi Meyer,
Ruͤdi Dietrich, ✳ Uͦrrich Wannenmacher, ✳ Uͤrrich Wildi unnd ander vil unnd gnuͦg des gerichtz.
unnd des alles zuͤ warem unnd vestem urkünd so han ich, obgenanter richter, von bekanter urteil wegen erbetten den obgenanten minen lieben junckeren, das er sin eigen
insigel an disen brieff hàt lassen hencken, im unnd sinen erbn̄ in alle weg unvergriffen und
ane schadn̄. der geben ist uff maͤntag nach des helgen crütztag der erfindung,
im jar alsman zalt von der gepurt Cristi, unnsers herren, thusend fünffhundert und im
dritzechenden jaͤr.